**รถไฟฟ้ามหานคร สายสีเหลือง (ลาดพร้าว–ศรีนครินทร์–สำโรง)** (อังกฤษ: Metropolitan Rapid Transit Yellow Line, MRT Yellow Line) ซึ่งเรียกตามสีที่กำหนดในแผนแม่บทโครงการระบบขนส่งมวลชนทางรางในกรุงเทพมหานครและปริมณฑล เป็นโครงการระบบขนส่งมวลชนรองในพื้นที่กรุงเทพมหานครฝั่งตะวันออก ตลอดจนถึงพื้นที่ส่วนเหนือของจังหวัดสมุทรปราการ ดำเนินการโดย บริษัท อีสเทิร์น บางกอกโมโนเรล จำกัด โดยได้รับสัญญาสัมปทานจาก การรถไฟฟ้าขนส่งมวลชนแห่งประเทศไทย ดำเนินการในรูปแบบรถไฟฟ้ายกระดับแบบรางเดี่ยว หรือ โมโนเรล เริ่มก่อสร้างในปี พ.ศ. 2559 ก่อนหยุดการก่อสร้างไประยะหนึ่งเนื่องจากสถานการณ์การระบาดทั่วของโควิด-19 ในประเทศไทย ตั้งแต่ พ.ศ. 2563 - พ.ศ. 2564 จนในที่สุดได้เปิดให้สาธารณชนทดลองใช้งานในวันที่ 3 มิถุนายน พ.ศ. 2566 และมีพิธีเปิดทดลองการเดินรถอย่างเป็นทางการในวันที่ 19 มิถุนายน และเปิดให้บริการอย่างเป็นทางการในวันที่ 3 กรกฎาคมปีเดียวกัน โดยคณะรัฐมนตรีมีมติอนุมัติโครงการเมื่อวันที่ 29 มีนาคม พ.ศ. 2559 ในรูปแบบหุ้นส่วนมหาชน-เอกชน (Public Private Partnership: PPP) โดยให้รัฐบาลโดย รฟม. เป็นผู้ลงทุนจัดสรรกรรมสิทธิ์ที่ดิน และการเวนคืนที่ดินเพื่อใช้ในโครงการ และเอกชนเป็นผู้ลงทุนในงานโยธา ระบบรถไฟฟ้า ตลอดจนดำเนินระบบรถไฟฟ้าและกิจการจนครบสัญญา

เส้นทางสายนี้เกิดขึ้นครั้งแรกใน พ.ศ. 2543 โดยเป็นการรวมเส้นทางระบบขนส่งมวลชนรองช่วงรัชโยธิน–ศรีเอี่ยม และสำโรง–ศรีสำโรง ให้เป็นเส้นทางเดียวกัน แต่ได้ถูกนำออกไปเมื่อครั้งปรับปรุงแผนแม่บทปี พ.ศ. 2547 และนำกลับมาอีกครั้งในการปรับปรุงแผนแม่บท พ.ศ. 2549 โดยพิจารณาแยกเส้นทางออกเป็นสองช่วง คือช่วงแรกให้เป็นรถไฟฟ้ารางเดี่ยวตั้งแต่รัชดา-ลาดพร้าว จนถึงพัฒนาการแล้วเปลี่ยนเป็นรถไฟฟ้ารางหนักไปจนถึงสถานีสำโรง และใน พ.ศ. 2551 ได้มีการปรับปรุงเส้นทางสายสีเหลืองให้เป็นรถไฟฟ้าวงแหวนรอบนอกกรุงเทพมหานคร ก่อนปรับปรุงใหม่อีกครั้งใน พ.ศ. 2553 โดยลดเส้นทางเหลือเพียงช่วงลาดพร้าว–สำโรง และให้ดำเนินการเป็นระบบรถไฟฟ้ารางเดี่ยวทั้งสาย

ภาพรวม
------

รถไฟฟ้ามหานคร สายสีเหลือง เป็นระบบรถไฟฟ้าที่มีโครงสร้างเป็นทางยกระดับเหนือพื้นดินตลอดโครงการ ดำเนินการโดย บริษัท อีสเทิร์น บางกอกโมโนเรล จำกัด บริษัทร่วมค้าของกิจการร่วมค้าบีเอสอาร์ที่มี บริษัท บีทีเอส กรุ๊ป โฮลดิ้งส์ จำกัด (มหาชน) เป็นผู้ถือหุ้นใหญ่ ที่ได้รับสัมปทานโครงการในการร่วมทุนก่อสร้างและดำเนินการเชิงพาณิชย์ หรือ PPP-Net Cost ภายในกรอบระยะเวลา 33 ปี 3 เดือน จากการรถไฟฟ้าขนส่งมวลชนแห่งประเทศไทย มีระยะทางรวม 30.4 กิโลเมตร มีแนวเส้นทางพาดผ่านพื้นที่กรุงเทพมหานครฝั่งตะวันออก ตลอดจนพื้นที่ส่วนเหนือของจังหวัดสมุทรปราการ เริ่มต้นเส้นทางจากบริเวณแยกรัชดา-ลาดพร้าว วิ่งไปทางทิศตะวันออกของกรุงเทพมหานครตามแนวถนนลาดพร้าว จนถึงบริเวณแยกบางกะปิแนวเส้นทางจะมุ่งลงทิศใต้ตามแนวถนนศรีนครินทร์และเข้าเขตจังหวัดสมุทรปราการ จนถึงแยกศรีเทพาแล้วแนวเส้นทางจะเบนไปทางทิศตะวันตกตามแนวถนนเทพารักษ์ ไปสิ้นสุดเส้นทางที่สถานีสำโรง

นอกจากนี้ยังมีการเสนอก่อสร้างเส้นทางส่วนต่อขยายจากแยกรัชดา-ลาดพร้าว ขึ้นไปตามแนวถนนรัชดาภิเษก และสิ้นสุดที่แยกรัชโยธิน รวมระยะทาง 2 กิโลเมตร จากผู้รับสัมปทาน แต่ไม่ได้มีการก่อสร้างจริงเนื่องจากเกิดความขัดแย้งทางผลประโยชน์ (Conflict of Interest) หลัง บริษัท ทางด่วนและรถไฟฟ้ากรุงเทพ จำกัด (มหาชน) ผู้ให้บริการรถไฟฟ้ามหานคร สายเฉลิมรัชมงคล ได้คัดค้านการเกิดขึ้นของส่วนต่อขยายด้วยเหตุผลว่าส่วนต่อขยายจะแย่งผู้โดยสารและรายได้ของสายเฉลิมรัชมงคลไป และจากข้อมูลในตลาดหลักทรัพย์แห่งประเทศไทย พบว่าการรถไฟฟ้าขนส่งมวลชนแห่งประเทศไทยเป็นผู้ถือหุ้นลำดับสองของบริษัทดังกล่าว จึงต้องรักษาผลประโยชน์ของบริษัทดังกล่าวก่อนผลประโยชน์ของประชาชน

### พื้นที่ที่เส้นทางผ่าน

| แขวง/ตำบล | เขต/อำเภอ | จังหวัด |
| --- | --- | --- |
|  |
| จอมพล, จันทรเกษม | จตุจักร | กรุงเทพมหานคร |
| สามเสนนอก | ห้วยขวาง |
| วังทองหลาง, พลับพลา | วังทองหลาง |
| คลองจั่น, หัวหมาก | บางกะปิ |
| พัฒนาการ, อ่อนนุช | สวนหลวง |
| หนองบอน | ประเวศ |
| บางนาเหนือ, บางนาใต้ | บางนา |
| สำโรงเหนือ, เทพารักษ์ | เมืองสมุทรปราการ | สมุทรปราการ |
|  |

แนวเส้นทาง
----------

ทางวิ่งรถไฟฟ้าสายสีเหลืองเหนือถนนลาดพร้าว ช่วงเดอะมอลล์บางกะปิ
ทางวิ่งรถไฟฟ้าสายสีเหลืองเหนือถนนลาดพร้าว ช่วงแยกลาดพร้าว 86 จุดตัดกับถนนประดิษฐ์มนูธรรม
แนวเส้นทางมีจุดเริ่มต้นจากสถานีลาดพร้าว อันเป็นจุดเชื่อมต่อกับรถไฟฟ้ามหานคร สายเฉลิมรัชมงคล มุ่งหน้าไปทางทิศตะวันออกเฉียงใต้ตามแนวถนนลาดพร้าว ข้ามทางพิเศษฉลองรัช เชื่อมต่อกับรถไฟฟ้าสายสีเทาส่วนเหนือ ที่สถานีลาดพร้าว 71 จากนั้นมุ่งหน้าต่อจนถึงแยกบางกะปิโดยทางวิ่งจะซ้อนกับสะพานข้ามแยกบางกะปิ จากนั้นแนวเส้นทางจะเบี่ยงลงทิศใต้ตามแนวถนนศรีนครินทร์ เชื่อมต่อกับรถไฟฟ้ามหานคร สายสีส้มและรถไฟฟ้าสายสีน้ำตาลที่สถานีแยกลำสาลี จากนั้นมุ่งหน้าข้ามทางหลวงพิเศษหมายเลข 7และทางรถไฟสายตะวันออก เชื่อมต่อกับรถไฟฟ้าแอร์พอร์ต เรล ลิงก์ และรถไฟฟ้าชานเมือง สายนครวิถี ที่สถานีหัวหมาก จากนั้นมุ่งหน้าลงใต้จนถึงแยกศรีเอี่ยม แนวเส้นทางจะเบี่ยงไปใช้พื้นที่ของสำนักงานทางหลวงที่ 13 แขวงทางหลวงสมุทรปราการ เพื่อเข้าสู่สถานีศรีเอี่ยม ซึ่งตั้งอยู่ข้างอาคารจอดแล้วจรเชื่อมต่อกับรถไฟฟ้าสายสีเงิน จากนั้นมุ่งหน้าลอดใต้ทางพิเศษบูรพาวิถีข้ามถนนเทพรัตน เข้าสู่พื้นที่จังหวัดสมุทรปราการจนถึงแยกศรีเทพา แนวเส้นทางจะเบี่ยงขวาเข้าถนนเทพารักษ์ และสิ้นสุดเส้นทางที่สถานีสำโรง อันเป็นจุดเชื่อมต่อกับรถไฟฟ้าบีทีเอส สายสุขุมวิท รวมระยะทาง 30.4 กิโลเมตร

แผนที่เส้นทาง

แผนที่

รายชื่อสถานี
------------

| ชื่อและสีของสถานี | รหัสสถานี | จุดเปลี่ยนเส้นทาง | วันที่เปิดให้บริการ |
| --- | --- | --- | --- |
|  |
|  | **ลาดพร้าว** | YL01 | สายสีน้ำเงิน **สถานีลาดพร้าว** | 3 กรกฎาคม พ.ศ. 2566 |
|  | **ภาวนา** | YL02 |  |
|  | **โชคชัย 4** | YL03 |
|  | **ลาดพร้าว 71** | YL04 | *สายสีเทา สถานีลาดพร้าว 71 (โครงการ)* |
|  | **ลาดพร้าว 83** | YL05 |  |
|  | **มหาดไทย** | YL06 |
|  | **ลาดพร้าว 101** | YL07 |
|  | **บางกะปิ** | YL08 |
|  | **แยกลำสาลี** | YL09 | *สายสีส้ม สถานีแยกลำสาลี (กำลังก่อสร้าง)**สายสีน้ำตาล สถานีแยกลำสาลี (โครงการ)* เรือโดยสารคลองแสนแสบ  **ท่าเดอะมอลล์ บางกะปิ** |
|  | **ศรีกรีฑา** | YL10 |  |
|  | **หัวหมาก** | YL11 | สายซิตี้ **สถานีหัวหมาก***สายสีแดงอ่อน สถานีหัวหมาก (โครงการ)* |
|  | **กลันตัน** | YL12 |  |
|  | **ศรีนุช** | YL13 |
|  | **ศรีนครินทร์ 38** | YL14 |
|  | **สวนหลวง ร.9** | YL15 |
|  | **ศรีอุดม** | YL16 |
|  | **ศรีเอี่ยม** | YL17 | *สายสีเงิน สถานีวัดศรีเอี่ยม (โครงการ)* |
|  | **ศรีลาซาล** | YL18 |  |
|  | **ศรีแบริ่ง** | YL19 |
|  | **ศรีด่าน** | YL20 |
|  | **ศรีเทพา** | YL21 |
|  | **ทิพวัล** | YL22 |
|  | **สำโรง** | YL23 | สายสุขุมวิท **สถานีสำโรง** |
|  |
| กล่องนี้: * ดู
* คุย
* แก้
 |

การเชื่อมต่อกับระบบขนส่งมวลชนอื่น
---------------------------------

รถไฟฟ้ามหานคร สายสีเหลือง ปัจจุบันมีสถานีเชื่อมต่อกับรถไฟฟ้าเส้นอื่น ๆ จำนวน 4 สถานี ได้แก่ สถานีลาดพร้าว เชื่อมต่อกับสายเฉลิมรัชมงคล สถานีแยกลำสาลี เชื่อมต่อกับสายสีส้ม สถานีหัวหมาก เชื่อมต่อกับแอร์พอร์ต เรล ลิงก์ และสถานีสำโรง เชื่อมต่อกับรถไฟฟ้าบีทีเอส สายสุขุมวิท

### เส้นทางคมนาคมทางราง

#### รถไฟฟ้ามหานคร

ผู้โดยสารสามารถเปลี่ยนเส้นทางไปยังรถไฟฟ้ามหานคร ได้ที่สถานีดังต่อไปนี้

| รหัสสถานี | สถานีรถไฟฟ้ามหานคร | รหัสสถานี | สถานีรถไฟฟ้ามหานคร | หมายเหตุ |
| --- | --- | --- | --- | --- |
| จุดเชื่อมต่อระหว่างสถานีที่เปิดให้บริการแล้ว |
| YL01 | **สถานีลาดพร้าว** | BL15 | สายสีน้ำเงิน : สถานีลาดพร้าว | *เชื่อมต่อโดยตรง* |
| *จุดเชื่อมต่อระหว่างสถานีในอนาคต* |
| YL09 | **สถานีแยกลำสาลี** | OR20 | *สายสีส้ม : สถานีแยกลำสาลี* | *เชื่อมต่อโดยสกายวอล์ค* |
| BR20 | สายสีน้ำตาล : สถานีแยกลำสาลี |

#### รถไฟฟ้าบีทีเอส

ผู้โดยสารสามารถเปลี่ยนเส้นทางไปยังรถไฟฟ้าบีทีเอส ได้ที่สถานีดังต่อไปนี้

| รหัสสถานี | สถานีรถไฟฟ้าสายสีเหลือง | สถานีรถไฟฟ้าบีทีเอส | หมายเหตุ |
| --- | --- | --- | --- |
| จุดเชื่อมต่อระหว่างสถานีที่เปิดให้บริการแล้ว |
| YL23 | **สถานีสำโรง** | สายสุขุมวิท : สถานีสำโรง | *เชื่อมต่อโดยสกายวอล์ค* |

#### รถไฟฟ้าแอร์พอร์ต เรล ลิงก์

ผู้โดยสารสามารถเปลี่ยนเส้นทางไปยังรถไฟฟ้าแอร์พอร์ต เรล ลิงก์ ได้ที่สถานีดังต่อไปนี้

| รหัสสถานี | สถานีรถไฟฟ้าสายสีเหลือง | สถานีแอร์พอร์ต เรล ลิงก์ | หมายเหตุ |
| --- | --- | --- | --- |
| จุดเชื่อมต่อระหว่างสถานีที่เปิดให้บริการแล้ว |
| YL11 | **สถานีหัวหมาก** | สายซิตี้ : สถานีหัวหมาก | *โครงการมีแผนก่อสร้างทางเดินยกระดับเชื่อมสถานี แต่เนื่องจากรอความชัดเจนเรื่องตำแหน่งสถานีสายสีแดงอ่อน จึงยังไม่มีการก่อสร้างทางเดินยกระดับอย่างไรก็ตาม บจ. เอเชีย เอรา วัน จะเป็นผู้ดำเนินการก่อสร้างทางเชื่อมยกระดับจากสถานีรถไฟฟ้าสายซิตี้ มาเชื่อมต่อสถานีสายสีเหลืองแทน* |

#### รถไฟทางไกล

ผู้โดยสารสามารถเปลี่ยนเส้นทางไปยังรถไฟ สายตะวันออก ได้ที่สถานีดังต่อไปนี้

| รหัสสถานี | สถานีรถไฟฟ้าสายสีเหลือง | สถานีรถไฟทางไกล | หมายเหตุ |
| --- | --- | --- | --- |
| จุดเชื่อมต่อระหว่างสถานีที่เปิดให้บริการแล้ว |
| YL11 | **สถานีหัวหมาก** | สายตะวันออก : สถานีหัวหมาก | เชื่อมต่อโดยตรงจากทางออกที่ 4 |

#### รถไฟฟ้าชานเมือง

ผู้โดยสารสามารถเปลี่ยนเส้นทางไปยังรถไฟฟ้าชานเมืองได้ที่สถานีดังต่อไปนี้

| รหัสสถานี | สถานีรถไฟฟ้าสายสีเหลือง | สถานีรถไฟฟ้าชานเมือง | หมายเหตุ |
| --- | --- | --- | --- |
| *จุดเชื่อมต่อระหว่างสถานีในอนาคต* |
| YL11 | **สถานีหัวหมาก** | สายสีแดงอ่อน : สถานีหัวหมาก | *โครงการมีแผนก่อสร้างทางเดินยกระดับเชื่อมสถานี แต่เนื่องจากรอความชัดเจนเรื่องตำแหน่งสถานีสายสีแดงอ่อน จึงยังไม่มีการก่อสร้างทางเดินยกระดับ* |

#### รถไฟฟ้ากรุงเทพมหานคร

ผู้โดยสารสามารถเปลี่ยนเส้นทางไปยังเส้นทางรถไฟฟ้าอื่น ๆ ของกรุงเทพมหานคร ได้ที่สถานีดังต่อไปนี้

| รหัสสถานี | สถานีรถไฟฟ้าสายสีเหลือง | สถานีรถไฟฟ้าสายสีเทา | หมายเหตุ |
| --- | --- | --- | --- |
| *จุดเชื่อมต่อระหว่างสถานีในอนาคต* |
| YL05 | **สถานีลาดพร้าว 83** | *สายสีเทา : สถานีลาดพร้าว 83* | *เชื่อมต่อโดยสกายวอล์ค* |
| YL17 | **สถานีศรีเอี่ยม** | *สายสีเงิน : สถานีวัดศรีเอี่ยม* |

### เส้นทางคมนาคมทางน้ำ

ผู้โดยสารสามารถเปลี่ยนเส้นทางไปยังเรือโดยสารต่างๆ ได้ที่สถานีดังต่อไปนี้

| รหัสสถานี | สถานีรถไฟฟ้าสายสีเหลือง | ท่าเรือ | หมายเหตุ |
| --- | --- | --- | --- |
| จุดเชื่อมต่อระหว่างสถานีที่เปิดให้บริการแล้ว |
| YL09 | **สถานีแยกลำสาลี**  |  เรือโดยสารคลองแสนแสบ  : ท่าเดอะมอลล์บางกะปิ | *เชื่อมต่อโดยสกายวอล์ค* |

### รถบริการรับส่ง

ปัจจุบันมีเอกชนร่วมให้บริการรถรับส่งจากสถานีรถไฟฟ้ามหานคร สายสีเหลือง ไปยังสถานที่ แต่ละฝ่ายให้บริการอยู่ โดยปัจจุบันมีดังนี้

* ศรีเอี่ยม (ทางออกหน้าวัดศรีเอี่ยม) – ศรีอุดม – ไบเทค บางนา – BTS บางนา – เซ็นทรัล บางนา – โตโยต้า มอเตอร์ส ประเทศไทย – โรงพยาบาลไทยนครินทร์
* ศรีเอี่ยม (ทางออกถนนเทพรัตน) – ไบเทค บางนา – BTS อุดมสุข – เซ็นทรัล บางนา – โตโยต้า มอเตอร์ส ประเทศไทย – โรงพยาบาลไทยนครินทร์
* ศรีเอี่ยม (ทางออกถนนเทพรัตน) – ไบเทค บางนา – BTS บางนา – BTS อุดมสุข – เซ็นทรัล บางนา – โตโยต้า มอเตอร์ส ประเทศไทย – โรงพยาบาลไทยนครินทร์

### ทางเดินเข้าอาคาร

ในบางสถานีผู้โดยสารสามารถเดินจากสถานีไปยังอาคารต่างๆ ในบริเวณใกล้เคียงได้ดังนี้

* สถานีลาดพร้าว : อาคารจอดแล้วจร สถานีลาดพร้าว, กูร์เม่ต์ มาร์เก็ต สาขา MRT ลาดพร้าว
* สถานีลาดพร้าว 83 : อิมพีเรียลเวิลด์ ลาดพร้าว (บิ๊กซี ลาดพร้าว)
* สถานีบางกะปิ / สถานีแยกลำสาลี : เอ็ม ไลฟ์สโตร์ บางกะปิ, ตะวันนา, แฮปปี้แลนด์, โลตัส บางกะปิ
* สถานีกลันตัน : ธัญญาพาร์ค ศรีนครินทร์
* สถานีสวนหลวง ร.9 : ซีคอนสแควร์ ศรีนครินทร์, พาราไดซ์ พาร์ค
* สถานีสำโรง : อิมพีเรียลเวิลด์ สำโรง (บิ๊กซี สำโรง 1)

รูปแบบของโครงการ
----------------

* เป็นระบบรถไฟฟ้ารางเดี่ยว แบบวางคร่อมราง (straddle-beam monorail)
* ทางวิ่ง ยกระดับที่ความสูง 17-20 เมตร โดยเฉลี่ยตลอดทั้งโครงการ ยกเว้นช่วงสถานีลาดพร้าวยกสูง 23.07 เมตร ช่วงข้ามแยกต่างระดับกรุงเทพกรีฑาตลอดจนตัวสถานีศรีกรีฑายกสูง 25.79 เมตร ซึ่งเป็นระดับความสูงที่สูงสุดของโครงการ และช่วงยกหนีสะพานข้ามแยกศรีลาซาลตลอดจนสถานีศรีลาซาลยกสูง 24.43 เมตร
* คานรองรับทางวิ่ง (Guideway Beam) เป็นคอนกรีตหล่อสำเร็จ ควบคู่กับการใช้เหล็กหล่อในบางช่วง มีความกว้าง 69 เซนติเมตร สูง 2 เมตร มีรางที่ 3 ตีขนานไปกับรางวิ่งสำหรับจ่ายกระแสไฟฟ้าให้กับตัวรถ

### ศูนย์ซ่อมบำรุงและศูนย์ควบคุมการเดินรถ

โครงการมีศูนย์ซ่อมบำรุงและศูนย์ควบคุมการเดินรถกลางที่ถนนศรีนครินทร์ บริเวณด้านข้างโรงแรมเมเปิล ในพื้นที่เขตประเวศ กรุงเทพมหานคร และอำเภอบางพลี จังหวัดสมุทรปราการ ซึ่งอยู่ใกล้ๆ กับสถานีศรีเอี่ยม

### สิ่งอำนวยความสะดวก

มีอาคารจอดแล้วจร (park and ride) 2 แห่ง ได้แก่ บริเวณสถานีลาดพร้าว อันเป็นอาคารจอดแล้วจรที่ใช้งานร่วมกับสายเฉลิมรัชมงคล และบริเวณด้านหน้าศูนย์ซ่อมบำรุงซึ่งติดกับสถานีศรีเอี่ยม สามารถจอดรถได้ประมาณ 2,800 คัน และจะมีร้านค้าเช่าบริเวณชั้นล่างของอาคาร

### สถานี

ภาพมุมมองด้านข้างของสถานีศรีเอี่ยม
มีสถานีทั้งหมด 23 สถานี เป็นสถานียกระดับทั้งหมด

รูปแบบสถานี
ตัวสถานีมีความยาว 150 เมตร รองรับขบวนรถไฟฟ้าได้สูงสุด 7 ตู้ ต่อหนึ่งขบวน ใช้รูปแบบชานชาลาด้านข้างทั้งหมด มีประตูกั้นชานชาลาความสูง Half-height ทุกสถานี ตัวสถานีถูกออกแบบให้หลบเลี่ยงสาธารณูปโภคทั้งบนดินและใต้ดิน รวมถึงออกแบบให้รักษาสภาพผิวจราจรบนถนนให้ได้มากที่สุด และมีเสายึดสถานีอยู่บริเวณเกาะกลางถนน และบริเวณพื้นที่ว่างในบางสถานี

### ขบวนรถไฟฟ้า

รถไฟฟ้ามหานคร สายสีเหลือง เลือกใช้รถไฟฟ้าโมโนเรลรุ่น อินโนเวีย โมโนเรล 300 จากอัลสตอม (บอมบาร์ดิเอร์ เดิม) ผลิตโดยซีอาร์อาร์ซี ผู่เจิ้น อัลสตอม ทรานสปอร์เทชัน ซิสเท็ม (CRRC-PATS) ในมณฑลอานฮุย ประเทศจีน ขนาดกว้าง 3.147 เมตร ยาว 11.8-13.2 เมตร สูง 4.06 เมตร (เมื่อคร่อมรางทั้งหมด) จุผู้โดยสารสูงสุด 356 คนต่อตู้ (คำนวณจากอัตราความหนาแน่นที่ 4 คน/ตารางเมตร) มีทั้งหมด 30 ขบวน 120 ตู้ รับไฟฟ้ากระแสตรง 750 โวลท์ จากรางที่ 3 ที่ติดตั้งด้านข้างคานรองรับทางวิ่งเพื่อป้อนระบบขับเคลื่อนรถ ตัวยางล้อใช้ยางรุ่น เอ็กซ์ เมโทร จากมิชลิน ประเทศไทย ติดตั้งระบบระบบปรับอากาศและสามารถรองรับผู้โดยสารได้ 15,000 คนต่อชั่วโมงต่อทิศทาง ในอนาคตสามารถเพิ่มจำนวนตู้โดยสารเป็น 7 ตู้ต่อขบวน สามารถรองรับผู้โดยสารได้ 28,000 คนต่อชั่วโมงต่อทิศทาง ขบวนรถสามารถขับเคลื่อนจากจุดจอดแต่ละสถานีได้เองโดยไม่ต้องใช้คนควบคุมหรือสั่งการ

#### ระบบในการเดินรถ

ในการเดินรถไฟฟ้าได้นำระบบอาณัติสัญญาณ CITYFLO 650 จากศูนย์ควบคุมการเดินรถ ซึ่งเป็นระบบคอมพิวเตอร์มาใช้ในการควบคุมการเดินรถโดยอัตโนมัติ เพื่อให้การบริการมีประสิทธิภาพ, สะดวกรวดเร็ว, ปลอดภัยสูงสุด และรองรับการเดินรถไฟฟ้าแบบไม่ใช่คนควบคุมขบวนรถ (Driverless Operation)

การให้บริการ
------------

### การดำเนินการ

รถไฟฟ้ามหานคร สายสีเหลือง ใช้วิธีการมอบสัมปทานทั้งโครงการให้เป็นของเอกชนรายเดียวที่เสนอขอรับเงินอุดหนุนจากรัฐบาลต่ำที่สุด โดยสัมปทานเป็นของ บริษัท อีสเทิร์น บางกอกโมโนเรล จำกัด (Eastern Bangkok Monorail; EBM) ซึ่งเป็นบริษัทร่วมทุนโดยกิจการร่วมค้าบีเอสอาร์ ซึ่งประกอบด้วย บริษัท บีทีเอส กรุ๊ป โฮลดิ้งส์ จำกัด (มหาชน) บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) และบริษัท ราช กรุ๊ป จำกัด (มหาชน) (บริษัท ผลิตไฟฟ้าราชบุรีโฮลดิ้ง จำกัด (มหาชน) เดิม) ระยะเวลาสัมปทาน 33 ปี 3 เดือน แบ่งเป็นระยะเวลาก่อสร้าง 3 ปี 3 เดือน (39 เดือน) และดำเนินการงานเดินรถไฟฟ้าและซ่อมบำรุง 30 ปี โดยแบ่งหน้าที่ความรับผิดชอบคือ ซิโน-ไทย เป็นผู้ดำเนินการงานโยธาทั้งหมดของโครงการ รวมถึงเป็นผู้รับการถ่ายทอดเทคโนโลยีการก่อสร้างรถไฟฟ้าโมโนเรลจากอัลสตอม และได้จดสิทธิบัตรเป็นของบริษัทฯ ใน พ.ศ. 2562 ราช กรุ๊ป เป็นผู้สนับสนุนการติดตั้งระบบไฟฟ้าภายในโครงการ และบีทีเอส กรุ๊ป เป็นผู้มีอำนาจตัดสินใจในโครงการสูงสุด เป็นผู้ติดตั้งงานระบบที่เกี่ยวข้อง และเป็นผู้ให้บริการเดินรถไฟฟ้าแต่เพียงผู้เดียว โดยอีบีเอ็มใช้วิธีการว่าจ้างให้ บริษัท ระบบขนส่งมวลชนกรุงเทพ จำกัด (มหาชน) หรือ บีทีเอสซี เป็นผู้ให้บริการรถไฟฟ้าทั้งระบบตลอดอายุสัญญา ในส่วนของการพัฒนาและบริหารพื้นที่บนสถานีและป้ายโฆษณาบนสถานีและบนตัวรถ เป็นกรรมสิทธิ์ของ บริษัท วีจีไอ จำกัด (มหาชน) ตลอดอายุสัญญาสัมปทานเช่นกัน

### การให้บริการปกติ

รถไฟฟ้ามหานคร สายสีเหลือง เปิดให้บริการเดินรถในแต่ละสถานีไม่เท่ากัน โดยเริ่มเดินรถขบวนแรกในเวลา 05.30 น. จากสถานีลาดพร้าว และสถานีสำโรง แต่เปิดทำการห้องจำหน่ายบัตรโดยสารในเวลา 06.00 - 24.00 น. (ปิดรับชำระด้วยบัตรเครดิตเวลา 22.00 น.) โดยมีความถี่การเดินรถปกติที่ 10 นาที/ขบวน และ 5 นาที/ขบวนในช่วงเวลาเร่งด่วน ในส่วนของเวลาปิดให้บริการตามปกติ รถไฟฟ้ามหานคร สายสีเหลือง จะมีขบวนรถไฟฟ้าวิ่งรับส่งผู้โดยสารจนถึงเวลา 00.45 น.

### อัตราค่าโดยสาร

ดูเพิ่ม: รถไฟฟ้าบีทีเอส § บัตรโดยสาร และอัตราค่าโดยสาร
รถไฟฟ้ามหานคร สายสีเหลือง ใช้ระบบเก็บค่าโดยสารอัตโนมัติเช่นเดียวกับรถไฟฟ้าบีทีเอส โดยจะจัดเก็บค่าโดยสารตามระยะทางที่เดินทางจริงตั้งแต่สถานีเริ่มต้นที่ผู้โดยสารเข้าระบบ (สถานีที่ 0) จนถึงสถานีปลายทาง ซึ่งผู้โดยสารจะมีระยะเวลาอยู่ในระบบได้ไม่เกิน 120 นาที หากเกินจากเวลาที่กำหนดจะต้องชำระค่าปรับเป็นอัตราค่าโดยสารสูงสุดที่เรียกเก็บในขณะนั้น อนึ่งอัตราค่าโดยสารที่ประกาศเรียกเก็บมีอายุ 2 ปีนับจากวันที่ 3 กรกฎาคมของปีที่มีประกาศปรับอัตราค่าโดยสารเป็นลายลักษณ์อักษรจากการรถไฟฟ้าขนส่งมวลชนแห่งประเทศไทย จนถึงวันที่ 2 กรกฎาคมในอีก 2 ปีถัดมา หรือจนกว่าจะมีประกาศเปลี่ยนแปลงจาก รฟม. โดยรอบการปรับค่าโดยสารครั้งล่าสุด เริ่มตั้งแต่วันที่ 3 กรกฎาคม พ.ศ. 2566 โดยมีอัตราค่าโดยสารเริ่มต้นที่ 15 สูงสุด 45 บาท 

กรณีเดินทางจากรถไฟฟ้ามหานคร สายสีเหลือง ไปเชื่อมต่อกับรถไฟฟ้าสายเฉลิมรัชมงคล (สีน้ำเงิน) และสายฉลองรัชธรรม (สายสีม่วง) ภายใต้เงื่อนไขบัตรโดยสาร EMV Contactless ใบเดียวกัน ผู้โดยสารจะได้รับการยกเว้นค่าแรกเข้าระบบและจ่ายอัตราค่าโดยสารเพิ่มตามระยะทาง โดยที่ผู้โดยสารที่เดินทางจากสายสีเหลืองไปสายสีน้ำเงิน จะได้รับการยกเว้นค่าแรกเข้าของสายสีน้ำเงิน 14 บาท และผู้โดยสารที่เดินทางจากสายสีน้ำเงินไปสายสีเหลือง ก็จะได้รับการยกเว้นค่าแรกเข้าของสายสีเหลือง 15 บาท และเมื่อรวมกับค่าแรกเข้าของสายสีม่วง 14 บาท ผู้โดยสารจะได้รับการยกเว้นค่าแรกเข้าสูงสุด 29 บาท ทั้งนี้ผู้โดยสารจะต้องชำระค่าโดยสารเต็มจำนวนทั้งสองระบบ และระบบของ รฟม. จะคืนเงินเข้าบัตรเครดิต/เดบิต EMV ภายใน 3 วันทำการ โดยผู้โดยสารต้องแตะบัตรเข้าระบบอีกระบบหนึ่งภายในระยะเวลา 30 นาที นับจากเวลาที่แตะออกจากระบบ มิเช่นนั้นจะถือว่าสละสิทธิ์การเชื่อมต่อระบบในการเดินทางครั้งนั้น

ทั้งนี้ อีสเทิร์น บางกอกโมโนเรล และ รฟม. มีนโยบายลดค่าโดยสารให้กับผู้ถือบัตรโดยสารแรบบิทแบบเติมเงิน ประเภทผู้สูงอายุ โดยลดค่าโดยสาร 50% จากอัตราปกติที่เรียกเก็บ กล่าวคือผู้ถือบัตรประเภทผู้สูงอายุจะเรียกเก็บอัตราค่าโดยสารเริ่มต้นที่ 8-23 บาท คิดตามจริงตั้งแต่สถานีที่ 0 รวมกับระยะทางที่เดินทางจริง รวมถึงยังมีนโยบายสนับสนุนค่าโดยสารให้กับผู้รับสิทธิ์สวัสดิการแห่งรัฐ โดยผู้ได้รับสิทธิ์สามารถยื่นบัตรประชาชนเพื่อออกบัตรโดยสารได้ที่ห้องจำหน่ายบัตรโดยสาร ทั้งนี้ต้องไม่เกินงบค่าโดยสารสูงสุด 500 บาท/เดือน หากเกิน อีสเทิร์น บางกอกโมโนเรล จะออกบัตรโดยสารที่มีมูลค่าต่ำสุด (15 บาท) ให้ผู้โดยสารแตะเข้าระบบ และผู้โดยสารต้องชำระส่วนต่างเพิ่ม ณ สถานีปลายทาง และไม่สามารถใช้สิทธิ์เชื่อมต่อระบบเพื่อรับสิทธิ์การยกเว้นค่าแรกเข้าในระบบที่สองได้

### ผู้พิการ

การออกตั๋วโดยสารให้ผู้พิการ จะต้องออกตั๋วกระดาษ โดยเจ้าพนักงานของรถไฟฟ้ามหานคร สายสีเหลือง ต้องเซ็นกำกับที่ตั๋วทุกครั้งและอาจต้องแสดงตั๋วกับพนักงานรักษาความปลอดภัยก่อนออกจากสถานีต้นทาง เมื่อถึงที่หมายจะมีเจ้าพนักงานหรือพนักงานรักษาความปลอดภัยคอยรับผู้โดยสารบริเวณชานชาลาเพื่ออำนวยความสะดวกในการพาไปยังทางออกที่ต้องการ และมีเจ้าพนักงานมีอำนาจในการเปิดหรือปิดประตูรับตั๋วบริเวณทางออกซึ่งต้องเป็นเจ้าพนักงานของรถรถไฟฟ้ามหานคร สายสีเหลืองเท่านั้น

#### การช่วยเหลือคนที่มีความต้องการพิเศษ

เจ้าพนักงานของรถไฟฟ้ามหานคร สายสีเหลือง รวมถึงพนักงานรักษาความปลอดภัยมีความเต็มใจที่จะช่วยเหลือผู้มีความพิการ อาทิการจูงผู้พิการทางสายตาไปยังสถานี การให้บริการติดตามผู้โดยสารที่ต้องการการดูแลเป็นพิเศษ เช่น การสนับสนุนสะพานเชื่อมชานชาลา สำหรับผู้โดยสารที่ใช้รถเข็น รวมถึงการติดตั้งอุปกรณ์รักษาความปลอดภัยสำหรับรถเข็น การนำพาผู้โดยสารไปยังที่นั่งสำรองพิเศษภายในขบวนรถ หรือผู้ที่ต้องการความช่วยเหลือเป็นกรณีโดยให้พนักงานเดินทางไปด้วย เช่นผู้โดยสารที่เดินทางครั้งแรก ฯลฯ เพียงแจ้งให้เจ้าพนักงานที่สถานีทราบเท่านั้น

นอกจากนี้ รถไฟฟ้ามหานคร สายสีเหลือง ยังอนุญาตให้ผู้โดยสารสามารถนำสุนัขที่ได้รับการฝึกสำหรับนำทางเข้าสู่ระบบรถไฟฟ้าได้โดยไม่ถือเป็นการขัดต่อกฎการให้บริการฯ และกฎกระทรวงที่เกี่ยวข้อง โดยผู้โดยสารต้องแจ้งความประสงค์ให้เจ้าพนักงานที่สถานีรับทราบเพื่ออำนวยความสะดวกเป็นกรณีพิเศษ

### อาคารจอดแล้วจร

รถไฟฟ้ามหานคร สายสีเหลือง มีบริการอาคารจอดรถและจุดจอดรถจักรยานยนต์ 2 แห่ง ได้แก่ อาคารจอดรถ 5 ชั้นบริเวณสถานีศรีเอี่ยม ถนนเทพรัตน ให้บริการโดยบีทีเอสซี และอาคารจอดรถ 9 ชั้นบริเวณสถานีลาดพร้าว ถนนรัชดาภิเษก ให้บริการโดย รฟม. ผู้ที่ใช้บริการจะได้รับบัตรจอดรถซึ่งผู้โดยสารจะต้องแตะบันทึกส่วนลดที่สถานีศรีเอี่ยม หรือรับคูปองเพื่อบันทึกส่วนลดที่สถานีลาดพร้าว จากนั้นผู้โดยสารจะต้องนำบัตรมาคืนที่จุดคืนบัตรจอดรถอัตโนมัติ พร้อมชำระค่าจอดรถและรับรถคืนภายในเวลาที่กำหนด กล่าวคือเฉพาะเวลา 05.00-01.00 น. เท่านั้น แต่หากลืมแตะบัตรจะคิดในราคาเท่ากับผู้ไม่ใช้บริการรถไฟฟ้ามหานคร สายสีเหลือง คือ 20 บาทต่อชั่วโมง การจอดรถนานเกินช่วงเวลาดังกล่าวจะมีอัตราโทษปรับตามเกณฑ์ที่กำหนดในขณะนั้นๆ ปัจจุบันคือ 400 บาท รวมกับค่าจอดรถของวันที่มารับรถ เนื่องจากไม่รับฝากรถข้ามคืน อนึ่ง ผู้โดยสารสามารถใช้บัตรแรบบิทแตะเข้าอาคารจอดแล้วจรสถานีศรีเอี่ยมได้โดยไม่ต้องออกบัตรจอดรถ และสามารถใช้บัตรแรบบิทใบเดิม ชำระค่าจอดรถและนำรถออกจากอาคารจอดแล้วจรได้ทันที ทั้งนี้หากผู้โดยสารทำบัตรจอดรถหาย หรือทำบัตรแรบบิทที่ใช้เข้าจอดรถหาย จะต้องชำระค่าปรับในการนำรถออกจากอาคาร 400 บาท หากจอดรถค้างคืนด้วย จะต้องชำระเพียงค่าจอดรถค้างคืนตามอัตราที่บีทีเอสซีกำหนด

นอกจากอาคารจอดแล้วจร 2 แห่ง รถไฟฟ้ามหานคร สายสีเหลืองยังมีพื้นที่จอดรถสำหรับการจอดรถรายวันให้ที่สถานีหัวหมาก บริเวณสถานีรถไฟฟ้าแอร์พอร์ต เรล ลิงก์ และพื้นที่จอดรถเอกชนให้บริการตามสถานีต่าง ๆ อีกด้วย

### บริการอื่น ๆ

* **ร้านค้า** มีบริการร้านค้าขนาดย่อม ให้บริการโดยซุปเปอร์ เทอร์เทิลทุกสถานี ซึ่งรวมทั้งร้านค้าบริการ ร้านจำหน่ายอาหารและเครื่องดื่ม และมินิซูเปอร์มาร์เก็ต "เทอร์เทิล" กับร้านยา "เซฟดรัก" และร้านกาแฟ "เทอร์เทิล คอฟฟี" บริเวณชั้น Concourse และตู้จำหน่ายสินค้าบริเวณชานชาลา โดยรถไฟฟ้ามหานคร สายสีเหลืองได้มีการอนุโลมให้ผู้โดยสารสามารถรับประทานอาหารหรือเครื่องดื่ม ที่ซื้อจากร้านค้าภายในสถานีภายในบริเวณพื้นที่ตรวจบัตรโดยสารแล้วรวมถึงพื้นที่ชานชาลาได้ แต่ไม่อนุญาตให้นำอาหารหรือเครื่องดื่มที่ยังรับประทานไม่เสร็จเข้าสู่ขบวนรถไฟฟ้า จนกว่าจะจัดเก็บให้มิดชิดก่อนเข้าสู่ขบวนรถไฟฟ้า
* **ตู้ถอนเงิน** มีบริการตู้ถอนเงินในทุกสถานีจากหลากหลายธนาคาร
* **โทรศัพท์** โครงการได้ร่วมมือกับ เอไอเอส ดีแทค และทรูมูฟ เอช ในการวางโครงข่ายอินเทอร์เน็ตไร้สาย และวางเสาสัญญาณ 3จี 4จี และ 5จี ในสถานีและตามแนวเส้นทางรถไฟฟ้าสำหรับให้บริการลูกค้าของแต่ละเครือข่าย

ส่วนต่อขยาย
-----------

ในแผนระยะแรก รถไฟฟ้ามหานคร สายสีเหลือง มีแผนเส้นทางเพียงแค่ รัชดาฯ-ลาดพร้าว-สำโรง และมีแผนเส้นทางส่วนต่อขยายจากสถานีสำโรง โดยวิ่งไปตามแนวถนนปู่เจ้าสมิงพราย และข้ามเขตไปยังฝั่งธนบุรีต่อไป แต่เนื่องจากนักวิชาการและประชาชนเล็งเห็นว่า ในส่วนสถานีรัชดาฯ-ลาดพร้าว ควรต่อขยายเส้นทางออกไปจนถึงรถไฟฟ้าบีทีเอส สายสุขุมวิทที่สถานีรัชโยธิน เพื่ออำนวยความสะดวกให้ผู้โดยสารที่ต้องการเดินทางด้วยรถไฟฟ้าบีทีเอส สามารถเดินทางข้ามเขตจากสายสีเหลืองได้ทันที โดยไม่ต้องไปเปลี่ยนสถานีซ้ำซ้อนที่สถานีพหลโยธิน หลังจากมีข้อติในเรื่องดังกล่าว การรถไฟฟ้าขนส่งมวลชนแห่งประเทศไทย หรือ รฟม. ได้ออกแผนศึกษาเส้นทางด่วน และพบว่าเส้นทางดังกล่าวสามารถขยายเส้นทางออกไปได้ แต่ยังไม่มีความพร้อมและหลักประกันผู้โดยสาร จึงคงเส้นทาง รัชดาฯ-ลาดพร้าว-รัชโยธิน ไว้เป็นส่วนต่อขยายต่อไป

ในวันที่ 7 พฤศจิกายน พ.ศ. 2559 กิจการร่วมค้าบีเอสอาร์ ได้ยื่นข้อเสนอพิเศษในการก่อสร้างเส้นทาง รัชดาฯ-ลาดพร้าว-รัชโยธิน ไปพร้อมกับเส้นทางหลัก โดยให้ รฟม. พิจารณาพร้อมกับข้อเสนออื่นๆ ตามเอกสารที่ยื่นประมูลไป โดยโครงการดังกล่าวจะประกอบไปด้วยสองสถานีเพิ่มเติม คือ สถานีจันทรเกษม ตั้งอยู่ด้านหน้าศาลอาญากลางรัชดา ศาลแพ่งกลางรัชดา และศาลยุติธรรม ใกล้ ๆ กับมหาวิทยาลัยราชภัฏจันทรเกษม และสถานีพหลโยธิน 24 ตั้งอยู่ด้านหน้าสถานีตำรวจนครบาลพหลโยธิน บนที่ดินของการรถไฟแห่งประเทศไทย ซึ่งเมื่อเสร็จสิ้นทั้งโครงการตามแผน รถไฟฟ้าสายสีเหลืองจะต่อเชื่อมกันเป็นวงแหวนกับรถไฟฟ้าบีทีเอส ช่วงสถานีพหลโยธิน 24 ถึงสถานีสำโรง

แต่อย่างไรเสีย กลับมีการคัดค้านการเกิดขึ้นของส่วนต่อขยายนี้จาก บริษัท ทางด่วนและรถไฟฟ้ากรุงเทพ จำกัด (มหาชน) หรือบีอีเอ็ม ผู้ให้บริการรถไฟฟ้าสายสีน้ำเงิน เพราะเป็นกังวลว่าส่วนต่อขยายนี้จะทำให้บริษัทเสียรายได้ที่ควรจะได้ จากพฤติกรรมการเดินทางที่เปลี่ยนไปของผู้โดยสาร ซึ่งบีอีเอ็มได้ประเมินไว้ก่อนการลงทุนส่วนต่อขยายสายสีน้ำเงินว่าผู้โดยสารของสายสีเหลืองจะต้องลงที่สถานีลาดพร้าวทั้งหมด เพื่อต่อสายสีน้ำเงินไปยังสายสีเขียวที่สถานีพหลโยธิน-ห้าแยกลาดพร้าว หรือสถานีสวนจตุจักร-หมอชิต แต่การเกิดขึ้นของส่วนต่อขยายนี้จะทำให้ผู้โดยสารไม่ลงที่สถานีลาดพร้าวทั้งหมด และต่อไปยังสถานีใหม่ที่จะเชื่อมกับสายสีเขียวแทน ซึ่งต่อมา รฟม. ได้มีการประเมินผลกระทบที่จะเกิดขึ้นและพบว่าส่วนต่อขยายนี้จะทำให้ยอดผู้โดยสารของสายสีน้ำเงินลดลงประมาณ 1% ของผู้โดยสารสายสีเหลืองทั้งหมด และจะลดลงเรื่อย ๆ จนถึงปีที่ 30 ของสัญญาสัมปทาน แต่ก็ไม่มีหลักประกันว่าด้วยจำนวนผู้โดยสารเท่านี้ จะสร้างความเสียหายมากมายให้บีอีเอ็ม จึงทำให้บีทีเอสที่เป็นผู้ถือหุ้นใหญ่ ยืนยันว่าจะไม่ชดใช้ค่าเสียหายและค่าเสียโอกาสใด ๆ ให้บีอีเอ็ม จนกระทั่งวันที่ 3 กรกฎาคม พ.ศ. 2566 อีบีเอ็มระบุว่าข้อเสนอการก่อสร้างสถานีส่วนต่อขยายได้ถูกยกเลิกลงเนื่องจากพ้นระยะตามที่ระบุในข้อเสนอคือต้องอนุมัติโครงการก่อนเปิดดำเนินการเชิงพาณิชย์ โดยหลังจากนี้หาก รฟม. สนใจที่จะก่อสร้าง และหาข้อสรุปกับบีอีเอ็มได้ชัดเจน อีบีเอ็ม ก็จะไม่ดำเนินการก่อสร้างให้ฟรีตามข้อเสนอ เนื่องจากกินระยะเวลาสัมปทาน และการก่อสร้างภายหลังอาจไม่คุ้มค่าอีกต่อไป

อย่างไรก็ดี กรมการขนส่งทางราง ได้นำเอาข้อเสนอของโครงการมาพิจารณาต่อขยายเพิ่มเติมไปยังทางแยกรัชวิภา เพื่อเชื่อมต่อกับรถไฟฟ้าชานเมือง สายธานีรัถยาที่สถานีจตุจักร, รถไฟฟ้ามหานคร สายฉลองรัชธรรมที่สถานีวงศ์สว่าง, รถไฟฟ้าชานเมือง สายนครวิถีที่สถานีบางกรวย-กฟผ. และรถไฟฟ้ามหานคร สายเฉลิมรัชมงคลที่สถานีบางอ้อ รวมถึงเชื่อมต่อการเดินทางบนแม่น้ำเจ้าพระยาที่ท่าวัดสร้อยทองได้อีกด้วย

อุบัติเหตุ
----------

### เหตุล้อประคองรถหลุดร่วงลงถนน

วันที่ 2 มกราคม พ.ศ. 2567 เวลาประมาณ 18.30 น. เกิดเหตุล้อประคองรถไฟฟ้า (Guide Wheel) ของสายสีเหลืองตกจากราง บริเวณระหว่างระหว่างสถานีศรีเทพา และสถานีศรีด่าน (ถนนเทพารักษ์ กม.3) ส่งผลให้รถแท็กซี่ของประชาชนได้รับความเสียหาย 1 คัน ต่อมา อีสเทิร์น บางกอกโมโนเรล แถลงถึงผลการตรวจสอบ สาเหตุเกิดจากเบ้าลูกปืนล้อแตกซึ่งเกิดจากขั้นตอนการผลิตขบวนรถไฟฟ้าที่ไม่ได้คุณภาพ แม้ว่าขบวนรถยังสามารถวิ่งต่อได้ตามปกติ เพื่อป้องกันไม่ให้เกิดปัญหาขึ้น อีสเทิร์น บางกอกโมโนเรล รวมถึงนอร์ทเทิร์น บางกอกโมโนเรล ผู้รับสัมปทานสายสีชมพู จะทำการตรวจสอบขบวนรถไฟฟ้าทุกขบวนเพื่อให้กลับมาใช้งานได้ตามปกติ ทั้งนี้อัลสตอมระบุว่าเหตุการณ์ดังกล่าว ถือเป็นเหตุครั้งที่ 2 ที่เกิดขึ้นในโลกของรถไฟฟ้าตระกูลอินโนเวีย โมโนเรล โดยครั้งแรกเกิดขึ้นที่ประเทศจีน

โดยในระหว่างการตรวจสอบ รถไฟฟ้ามหานคร สายสีเหลือง ประกาศปรับรูปแบบการเดินรถเป็นทุก ๆ 15 นาที/ขบวน และงดเว้นการจัดเก็บค่าโดยสารชั่วคราวตั้งแต่วันที่ 3-5 มกราคม พ.ศ. 2567 และจะกลับมาเปิดให้บริการตามปกติตั้งแต่ 6 มกราคม พ.ศ. 2567 เป็นต้นไป โดยอัลสตอมผู้ผลิตและผู้รับเหมาซ่อมบำรุงโครงการ จะดำเนินการเปลี่ยนชิ้นส่วนล้อประคองรถไฟฟ้าให้กับขบวนรถไฟฟ้าสายสีเหลืองใหม่ทั้งหมด 1,440 ชิ้นในขบวนรถไฟฟ้าทั้งหมด 30 ขบวน ซึ่งกระบวนการจะเริ่มตั้งแต่เดือนมกราคม พ.ศ. 2567 เป็นต้นไป โดยเน้นกลุ่มขบวนรถไฟฟ้าล็อตเดียวกับขบวนที่เกิดอุบัติเหตุก่อน

### เหตุเศษวัสดุรางร่วงบนถนน

วันที่ 28 มีนาคม พ.ศ. 2567 เวลา 8.33 น. แผ่นเหล็ก (Finger Plate) ที่ติดตั้งระหว่างรอยต่อของทางวิ่ง (Expansion Joint) ได้มีการเลื่อนออกจากตำแหน่ง **เมื่อขบวนรถไฟฟ้าเคลื่อนผ่าน ทำให้แผ่นเหล็กดังกล่าวเคลื่อนตัวไปกระแทกรางจ่ายกระแสไฟฟ้า หลุดออกจากตำแหน่ง** ระหว่างสถานีกลันตัน ถึงสถานีศรีอุดม หล่นบนคานทางวิ่ง และมีอะไหล่ตัวยึดรางหล่นลงบนพื้นถนน ก่อนจะมีการปิดบริการทุกสถานีในเวลา 9.00มีรถยนต์ได้รับความเสียหาย 12 คัน สรวุฒิ เนื่องจำนงค์ เลขานุการรัฐมนตรีว่าการกระทรวงคมนาคม สั่งยุติการให้บริการถึงเที่ยงคืนในวันเกิดเหตุ สุริยะ จึงรุ่งเรืองกิจ รัฐมนตรีว่าการคมนาคม ระบุถ้ามีเหตุการณ์แบบนี้จะพิจารณาสัมปทานใหม่ 29 มีนาคม การรถไฟฟ้าขนส่งมวลชนแห่งประเทศไทย ประกาศลดค่าโดยสาร 20% จนกว่าจะเดินรถได้ตามปกติ พิเชฐ คุณาธรรมรักษ์ อธิบดีกรมการขนส่งทางราง กำชับให้ อีสเทิร์น บางกอกโมโนเรล (EBM) ผู้ให้บริการเดินรถไฟฟ้าสายสีเหลือง ตรวจสอบสภาพการขันทอร์คของนอตที่ยึดแผ่นเหล็ก (finger plate) บริเวณรอยต่อรองรับการขยายตัวเนื่องจากการเปลี่ยนแปลงอุณหภูมิ (expansion joint) ของคานทางวิ่ง (guideway beam) ทั้งหมด พร้อมทั้งพิจารณาเปลี่ยนนอตบริเวณดังกล่าวทั้งหมดตลอดเส้นทาง และพิจารณาติดตั้งอุปกรณ์ยึดรางนำไฟฟ้าให้มีความมั่นคงแข็งแรง และอยู่ในสภาพที่พร้อมใช้งาน คาดว่าจะใช้เวลาประมาณ 2-3 เดือน

ดูเพิ่ม
-------

* รถไฟฟ้ามหานคร สายสีน้ำเงิน
* รถไฟฟ้ามหานคร สายสีม่วง
* รถไฟฟ้ามหานคร สายสีชมพู
* รถไฟฟ้ามหานคร สายสีส้ม
* รถไฟฟ้าบีทีเอส
* รถไฟฟ้าแอร์พอร์ต เรล ลิงก์
* รถไฟฟ้าชานเมือง สายสีแดง

อ้างอิง
-------

1. ↑  "Yellow Line monorail experiences technical problem".
2. 1 2  "ตำแหน่งที่ตั้งสถานี + จุดเชื่อมต่อระบบขนส่งมวลชนอื่น".
3. ↑  "Alstom's automated Innovia monorail system enters service in Bangkok". คลังข้อมูลเก่าเก็บจากแหล่งเดิมเมื่อ 2023-06-23. สืบค้นเมื่อ 2023-06-26.
4. ↑  "19 มิ.ย. "นายกฯ" กดปุ่มเปิด "รถไฟฟ้าสีเหลือง" ให้ใช้บริการฟรีตลอดสาย "ลาดพร้าว-สำโรง"". *เดลินิวส์*.
5. ↑  "เคาะเก็บค่าโดยสาร 'สายสีเหลือง' 3 ก.ค.นี้". *ไทยโพสต์*.
6. ↑  "ทำความรู้จัก รถไฟฟ้าสายสีเหลือง โมโนเรลสายแรกของประเทศไทย". คลังข้อมูลเก่าเก็บจากแหล่งเดิมเมื่อ 2023-06-25. สืบค้นเมื่อ 2023-06-25.
7. ↑  ประวัติความเป็นมาเส้นทางรถไฟฟ้ามหานคร สายสีเหลือง
8. ↑  "ดำเนินการเป็นระบบรถไฟฟ้ารางเดี่ยวทั้งสาย" (PDF). คลังข้อมูลเก่าเก็บจากแหล่งเดิม (PDF)เมื่อ 2013-07-22. สืบค้นเมื่อ 2013-06-19.
9. ↑  'บีทีเอส'ปัดชดเชย 'บีอีเอ็ม'ผลกระทบรถไฟฟ้า'สายสีเหลือง'
10. ↑
11. ↑
12. ↑  "คีรี" เปิดศูนย์ซ่อม 'สีเหลือง' แจงปมล้อหลุด ยันโมโนเรลใช้ทั่วโลก เร่งเปลี่ยนของใหม่เรียกคืนเชื่อมั่น
13. ↑  Promrup, Kunsuda (2024-03-29). "BTS ลบ 2.68% กังวลลดค่าโดยสารสายสีเหลือง 20% ชดเชยเหตุขัดข้องจากชิ้นส่วนแผ่นเหล็กหลุดร่วง : อินโฟเควสท์". *สำนักข่าวอินโฟเควสท์* (ภาษาอังกฤษแบบอเมริกัน).
14. ↑  "ด่วน! รถไฟฟ้าสายสีเหลือง เสียงระเบิดดังสนั่น พบเหตุขัดข้อง ปิดบริการชั่วคราว". *www.sanook.com/news*. 2024-03-28.
15. ↑  "รถไฟฟ้าสายสีเหลืองขัดข้อง! พบเศษชิ้นส่วนร่วงหล่นจากราง".. 2024-03-28. `{{cite web}}`: แหล่งข้อมูลอื่นใน ``|website=`` (help)
16. ↑  sunitsa (2024-03-28). "วัสดุหล่นจาก 'รถไฟฟ้าสายสีเหลือง' ทำรถเสียหาย 12 คัน". *www.thebangkokinsight.com*.
17. ↑  ""รถไฟฟ้าสายสีเหลือง" ปิดให้บริการทุกสถานี เบื้องต้นแจ้งเหตุไฟฟ้าขัดข้อง". *Thai PBS*.
18. ↑  "คมนาคม สั่งหยุด! 'รถไฟฟ้าสายสีเหลือง' หลังรางนำไฟฟ้าหล่นใส่รถเสียหาย 3 คัน - 77 ข่าวเด็ด". 2024-03-28.
19. ↑  "วันนี้ รถไฟฟ้าสายสีเหลือง ทุกสถานีปิดบริการถึงเที่ยงคืน". *Thai PBS*.
20. ↑   สั่งหยุดให้บริการ รถไฟฟ้าสายสีเหลือง ถึงเที่ยงคืน ขู่เกิดขึ้นอีกจะพิจารณาสัมปทานใหม่
21. ↑   รถไฟฟ้าสายสีเหลือง ประกาศลดค่าโดยสาร 20% ตลอดเส้นทาง
22. ↑  Siripanjana, Maneerat. ""กรมราง" ย้ำ "EBM" หมั่นตรวจเช็ก-เปลี่ยน "นอต" ยึดแผ่นเหล็กคาน "สายสีเหลือง" ทั้งเส้น". *เดลินิวส์*.
23. ↑  "ขนส่งทางรางฯ ไล่บี้แก้ปัญหารถไฟฟ้าสายสีเหลือง". *สำนักข่าวไทย อสมท* (ภาษาอังกฤษแบบอเมริกัน). 2024-03-31.
24. ↑  "กรมขนส่งทางราง ลุยตรวจ 'สายสีเหลือง' เผยเหตุสุดผวาตัวยึดรางและนอตยึดรอยต่อหลุด - บี้ 'EBM' บริษัทลูกบีทีเอสดูแลความปลอดภัย | MATICHON ONLINE". *LINE TODAY*.

แหล่งข้อมูลอื่น
---------------

* โครงการรถไฟฟ้าสายสีเหลือง (Website ของการรถไฟฟ้าขนส่งมวลชนแห่งประเทศไทย)
* เฟซบุ๊ค โครงการรถไฟฟ้าสายสีเหลือง ช่วงลาดพร้าว-สำโรง
* เฟซบุ๊ค รถไฟฟ้ามหานคร สายสีเหลือง
* บริษัท อีสเทิร์น บางกอกโมโนเรล จำกัด เก็บถาวร 2024-01-12 ที่ เวย์แบ็กแมชชีน

| * ด
* ค
* ก
 สถานีของรถไฟฟ้ามหานคร สายสีเหลือง |
| --- |
| ลาดพร้าว–สำโรง | 
* ลาดพร้าว
* ภาวนา
* โชคชัย 4
* ลาดพร้าว 71
* ลาดพร้าว 83
* มหาดไทย
* ลาดพร้าว 101
* บางกะปิ
* แยกลำสาลี
* ศรีกรีฑา
* หัวหมาก
* กลันตัน
* ศรีนุช
* ศรีนครินทร์ 38
* สวนหลวง ร.9
* ศรีอุดม
* ศรีเอี่ยม
* ศรีลาซาล
* ศรีแบริ่ง
* ศรีด่าน
* ศรีเทพา
* ทิพวัล
* สำโรง

 |

| * ด
* ค
* ก
 เส้นทางของรถไฟฟ้ามหานคร |
| --- |
| เปิดให้บริการ | 

|  |  |
| --- | --- |
| รางหนัก | 
* สายสีน้ำเงิน
* สายสีม่วง (ส่วนเหนือ)

 |
| รางเดี่ยว | 
* สายสีเหลือง
* สายสีชมพู (ส่วนหลัก)

 |

 |
| กำลังก่อสร้าง | 

|  |  |
| --- | --- |
| รางหนัก | 
* *สายสีส้ม (ส่วนตะวันออก)*
* *สายสีม่วง (ส่วนใต้)*

 |
| รางเดี่ยว | 
* *สายสีชมพู (ส่วนสาขา)*

 |

 |
| โครงการ | 

|  |  |
| --- | --- |
| รางหนัก | 
* *สายสีส้ม (ส่วนตะวันตก)*

 |
| รางเดี่ยว | 
* *สายสีน้ำตาล*

 |

 |

| * ด
* ค
* ก
รายชื่อสถานีรถไฟฟ้าในกรุงเทพมหานครและปริมณฑล (ปัจจุบัน) |
| --- |
| 

|  รถไฟฟ้าบีทีเอส |
| --- |
| 

|  |  |
| --- | --- |
|   สายสุขุมวิท | 
* คูคต
* แยก คปอ.
* พิพิธภัณฑ์กองทัพอากาศ
* โรงพยาบาลภูมิพลอดุลยเดช
* สะพานใหม่
* สายหยุด
* พหลโยธิน 59
* วัดพระศรีมหาธาตุ
* กรมทหารราบที่ 11
* บางบัว
* กรมป่าไม้
* มหาวิทยาลัยเกษตรศาสตร์
* เสนานิคม
* รัชโยธิน
* พหลโยธิน 24
* ห้าแยกลาดพร้าว
* หมอชิต
* สะพานควาย
* อารีย์
* สนามเป้า
* อนุสาวรีย์ชัยสมรภูมิ
* พญาไท
* ราชเทวี
* สยาม
* ชิดลม
* เพลินจิต
* นานา
* อโศก
* พร้อมพงษ์
* ทองหล่อ
* เอกมัย
* พระโขนง
* อ่อนนุช
* บางจาก
* ปุณณวิถี
* อุดมสุข
* บางนา
* แบริ่ง
* สำโรง
* ปู่เจ้า
* ช้างเอราวัณ
* โรงเรียนนายเรือ
* ปากน้ำ
* ศรีนครินทร์
* แพรกษา
* สายลวด
* เคหะฯ

 |
|   สายสีลม | 
* สนามกีฬาแห่งชาติ
* สยาม
* ราชดำริ
* ศาลาแดง
* ช่องนนทรี
* เซนต์หลุยส์
* สุรศักดิ์
* สะพานตากสิน
* กรุงธนบุรี
* วงเวียนใหญ่
* โพธิ์นิมิตร
* ตลาดพลู
* วุฒากาศ
* บางหว้า

 |
|   สายสีทอง | 
* กรุงธนบุรี
* เจริญนคร
* คลองสาน

 |

 |

 |  |
| 

|  รถไฟฟ้ามหานคร |
| --- |
| 

|  |  |
| --- | --- |
|   สายสีน้ำเงิน | 
* ท่าพระ
* จรัญฯ 13
* ไฟฉาย
* บางขุนนนท์
* บางยี่ขัน
* สิรินธร
* บางพลัด
* บางอ้อ
* บางโพ
* เตาปูน
* บางซื่อ
* กำแพงเพชร
* สวนจตุจักร
* พหลโยธิน
* ลาดพร้าว
* รัชดาภิเษก
* สุทธิสาร
* ห้วยขวาง
* ศูนย์วัฒนธรรมแห่งประเทศไทย
* พระราม 9
* เพชรบุรี
* สุขุมวิท
* ศูนย์การประชุมแห่งชาติสิริกิติ์
* คลองเตย
* ลุมพินี
* สีลม
* สามย่าน
* หัวลำโพง
* วัดมังกร
* สามยอด
* สนามไชย
* อิสรภาพ
* บางไผ่
* บางหว้า
* เพชรเกษม 48
* ภาษีเจริญ
* บางแค
* หลักสอง

 |
|   สายสีม่วง | 
* คลองบางไผ่
* ตลาดบางใหญ่
* สามแยกบางใหญ่
* บางพลู
* บางรักใหญ่
* บางรักน้อยท่าอิฐ
* ไทรม้า
* สะพานพระนั่งเกล้า
* แยกนนทบุรี 1
* บางกระสอ
* ศูนย์ราชการนนทบุรี
* กระทรวงสาธารณสุข
* แยกติวานนท์
* วงศ์สว่าง
* บางซ่อน
* เตาปูน

 |
|   สายสีเหลือง | 
* ลาดพร้าว
* ภาวนา
* โชคชัย 4
* ลาดพร้าว 71
* ลาดพร้าว 83
* มหาดไทย
* ลาดพร้าว 101
* บางกะปิ
* แยกลำสาลี
* ศรีกรีฑา
* หัวหมาก
* กลันตัน
* ศรีนุช
* ศรีนครินทร์ 38
* สวนหลวง ร.9
* ศรีอุดม
* ศรีเอี่ยม
* ศรีลาซาล
* ศรีแบริ่ง
* ศรีด่าน
* ศรีเทพา
* ทิพวัล
* สำโรง

 |
|   สายสีชมพู | 
* ศูนย์ราชการนนทบุรี
* แคราย
* สนามบินน้ำ
* สามัคคี
* กรมชลประทาน
* แยกปากเกร็ด
* เลี่ยงเมืองปากเกร็ด
* แจ้งวัฒนะ-ปากเกร็ด 28
* ศรีรัช
* เมืองทองธานี
* แจ้งวัฒนะ 14
* ศูนย์ราชการเฉลิมพระเกียรติ
* โทรคมนาคมแห่งชาติ
* หลักสี่
* ราชภัฏพระนคร
* วัดพระศรีมหาธาตุ
* รามอินทรา 3
* ลาดปลาเค้า
* รามอินทรา กม.4
* มัยลาภ
* วัชรพล
* รามอินทรา กม.6
* คู้บอน
* รามอินทรา กม.9
* วงแหวนรามอินทรา
* นพรัตน์
* บางชัน
* เศรษฐบุตรบำเพ็ญ
* ตลาดมีนบุรี
* มีนบุรี

 |

 |

 |
| 

|  แอร์พอร์ต เรล ลิงก์ |
| --- |
| 

|  |  |
| --- | --- |
|   สายซิตี้ | 
* สุวรรณภูมิ
* ลาดกระบัง
* บ้านทับช้าง
* หัวหมาก
* รามคำแหง
* มักกะสัน
* ราชปรารภ
* พญาไท

 |

 |

 |
| 

|  รถไฟฟ้าชานเมือง |
| --- |
| 

|  |  |
| --- | --- |
|   สายสีแดงเข้ม | 
* กรุงเทพอภิวัฒน์
* จตุจักร
* วัดเสมียนนารี
* บางเขน
* ทุ่งสองห้อง
* หลักสี่
* การเคหะ
* ดอนเมือง
* หลักหก
* รังสิต

 |
|   สายสีแดงอ่อน | 
* กรุงเทพอภิวัฒน์
* บางซ่อน
* บางบำหรุ
* ตลิ่งชัน

 |

 |

 |

| * ด
* ค
* ก
ระบบขนส่งมวลชนในกรุงเทพมหานครและปริมณฑล |
| --- |
| 
* การขนส่งในกรุงเทพมหานคร
* การขนส่งระบบรางในกรุงเทพมหานคร
* รถไฟฟ้าในกรุงเทพมหานครและปริมณฑล
	+ รายชื่อสถานี

 |
|  ทางราง | 

|  |  |
| --- | --- |
| รถไฟระหว่างเมือง | 
* รฟท.
	+ สายเหนือ
	+ สายตะวันออกเฉียงเหนือ
	+ สายใต้
	+ สายตะวันออก
	+ สายแม่กลอง

 |
| รถไฟชานเมือง | 
* ขบวนรถชานเมือง
* รถไฟฟ้าสายสีแดง
	+ สายสีแดงเข้ม
	+ สายสีแดงอ่อน
* แอร์พอร์ต เรล ลิงก์
	+ สายซิตี้

 |
| ระบบขนส่งมวลชนเร็ว | 
* รถไฟฟ้าบีทีเอส
	+ สายสุขุมวิท
	+ สายสีลม
* รถไฟฟ้ามหานคร
	+ สายสีน้ำเงิน
	+ สายสีม่วง

 |
| รถไฟรางเดี่ยว | 
* รถไฟฟ้ามหานคร
	+ สายสีเหลือง
	+ สายสีชมพู

 |
| ระบบขนส่งผู้โดยสาร | 
* สายสีทอง
* ระบบขนส่งผู้โดยสารอัตโนมัติท่าอากาศยานสุวรรณภูมิ เอพีเอ็ม สุวรรณภูมิ

 |
| โครงการ | 
* *รถไฟความเร็วสูง*
	+ *สายตะวันออก*
	+ *สายตะวันออกเฉียงเหนือ*
	+ *สายเหนือ*
	+ *สายใต้*
* *สายสีส้ม*
* *สายสีน้ำตาล*
* *สายสีเทา*
* *สายสีฟ้า*
* *สายสีเงิน*
* *สายรามคำแหง–ทองหล่อ*
* *สายศาลาว่าการ กทม. 2–ถนนโยธี*
* *สายบางปู-สุวรรณภูมิ*

 |
| ยกเลิก | 
* รถรางกรุงเทพ
* โครงการโฮปเวลล์
* โครงการรถไฟฟ้าลาวาลิน

 |
| สถานีรถไฟหลัก | 
* กรุงเทพอภิวัฒน์ (บางซื่อ)
* กรุงเทพ (หัวลำโพง)
* ธนบุรี
* วงเวียนใหญ่

 |

 |
|  ทางถนน | 

|  |  |
| --- | --- |
| ทางด่วน | 
* เฉลิมมหานคร
* ศรีรัช
* ฉลองรัช
* บูรพาวิถี
* อุดรรัถยา
* ประจิมรัถยา
* อุตราภิมุข
* S1
* กาญจนาภิเษก

 |
| ทางพิเศษระหว่างเมือง | 
* 
* 
* +
* 
* +
* 
* 
* 
* 

 |
| ทางสายประธาน | 
* +
* +
* +

 |
| รถโดยสาร | 
* ขสมก
	+ เส้นทาง
* บีอาร์ที
	+ สายสาทร–ราชพฤกษ์
* บขส.

 |
| ยกเลิก | 
* รถเมล์นายเลิศ

 |
| สถานีขนส่งหลัก | 
* หมอชิต 2
* สายใต้ใหม่
* เอกมัย

 |

 |
|  ทางน้ำ | 

|  |  |
| --- | --- |
| เรือโดยสารเจ้าพระยา | 
* เรือด่วนเจ้าพระยา
* ไทย สมายล์ โบ้ท

 |
| เรือโดยสารคลอง | 
* คลองแสนแสบ
* คลองพระโขนง
* คลองภาษีเจริญ
* คลองผดุงกรุงเกษม

 |
| ท่าเรือหลัก | 
* คลองเตย

 |

 |
|  ทางอากาศ | 

|  |  |
| --- | --- |
| ท่าอากาศยาน | 
* สุวรรณภูมิ
* ดอนเมือง

 |

 |